Ideaparkin perustaja ja suurin omistaja Toivo Sukari raivostui, kun Ely-keskus poisti kauppakeskusjätille johtavan opastekyltin.

Toivo Sukarin mukaan opastekylttien poistaminen aiheuttaa tarpeettomia vaaratilanteita. RONI LEHTI

Toivo Sukari on ajanut satoja kertoja kolmostietä Tampereelta perustamaansa Lempäälän Ideaparkiin.

Aiemmin Sukari ei ole kokenut vaaratilanteita ajomatkansa aikana, mutta toisin oli kesäkuussa. Kun liikemies oli ajamassa kauppakeskusjätille, peltikolari oli lähellä.

- Yksi meinasi ajaa autolla suoraan mun perseeseen ja piippasi siinä, julkisuudessa yleensä hillitysti puhuva Sukari sanoo.

Mies on raivoissaan, koska Pirkanmaan Ely-keskus poisti valtakunnallisen ohjeistuksen vuoksi Ideaparkille johtavan opasteen.

Sen jälkeen Sukari on saanut satoja sähköposteja raivostuneilta suomalaisilta, jotka ihmettelevät, minne katosi kauppakeskukseen opastava kyltti.

Miehen mukaan kyltit ovat olleet vuodesta 2006 lähtien paikallaan ennen kuin ne poistettiin.

- Tampereelta tultaessa ei edes näe Ideaparkia ennen risteystä.

Osoitus byrokratiasta

Mies ihmettee, miksi kylttien poistamisessa ei käytetty maalaisjärkeä. Ideaparkissa vierailee 7-8 miljoonaa ihmistä vuosittain, joten opastekyltit ovat tarpeellisia.

- Vaatiiko se, että pitää 4-5 ruumista tulla jossain liikenneonnettomuudessa? Olen satavarma, että tässä tapahtuu joku kuolonkolari, jos kylttejä ei tule takaisin. Sitten joku tutkijalautakunta sanoo, että laitetaan kyltti takaisin.

Sukarin mielestä kylttien poisto on yksi esimerkki suomalaisesta byrokratiasta ja kansalaisille tehdyistä rajoituksista.

60-vuotiaan liikemiehen mukaan rajoitusten tekeminen on osoitus myös siitä, että kansanedustajia on liikaa.

- Jos kansanedustajilla ei ole muuta tekemistä kuin laittaa tällaisia tiekylttimainoksia uusiksi, niin saisi puolet vähentää saman tien.

- Haluaisin herättää keskustelua, pitäisikö heidän määräänsä vähentää, kun kun aletaan tekemään tällaisia rajoituksia. Pitäisi miettiä todellisia asioita, miksi Suomi on taantumassa, miksi meidän yhteiskunta ei toimi ja miksi ei olla kilpailukykyisiä. Pitäisi miettiä, mitä me taloudelle tehdään. Yrittäjyys nousuun ja rajoitukset pois! Sukari pohtii.